
Ez nekem a sokadik Erasmus mobilitás, BIP programból a második. A téma nagyon érdekelt, mert nap, mint nap találkozok Cybersecurity kérdésekkel munkámnak köszönhetően. A programba való bekerülés már önmagában is kihívás volt: a jelentkezést nem a saját egyetemem, hanem a Nemzetközi Közszolgálati Egyetem (Ludovika Univesity) bonyolította első körben, és ők válogatták ki a résztvevőket. 
Sajnos a szervezés több ponton is problémásnak bizonyult, és ezek a nehézségek végül rossz szájízt hagytak bennem. Kezdve azzal, hogy nem biztosítottak szállást a Romániából érkezőknek. Mint kiderült a Hollandiából érkezők kaptak szállást a helyszínen, annak ellenére, hogy az ő támogatásuk szinte duplája volt annak, amit mi kaptunk. Hasonló aránytalanság mutatkozott az étkezések terén is: míg más BIP programokon napi ebédet biztosítottak, itt csak a nyitó- és zárónapon volt erre példa, és ezek lebonyolítása is furcsán zajlott – még a víz kitöltését is külön kellett kérni.
A workshopokon kívül voltak kirándulások is szervezve, ami nagyon jó volt – autóbusszal végig mentünk a belvároson, hajókáztunk és meglátogattuk a parlamentet is belülről, olyan helyekre is bevittek, ahova másokat nem szoktak. Viszont a programok között szinte 2 óra szünet volt, ami nem volt elég hazamenni, így mindenki csak ott lézengett. 
Bár a kurzusok címében olyan témák szerepeltek, mint az adatvédelem vagy a kiberbűnözés, a gyakorlatban ezek csak felszínesen kerültek tárgyalásra. Nem kaptunk konkrét, valós életben használható tudást vagy gyakorlati útmutatót arra, mit tehetünk például adatszivárgás, online csalás vagy zaklatás esetén. A legtöbb információ, amit elmondtak általános volt, és én már tudtam róluk mélyebbre menően is. Sőt, sajnos több kérdésemre, amit feltettem az előadóknak nem kaptam választ.  
A fizikai jelenlétet online órák követték a következő héten, amelyre szinte mindegyikére csoportos házi feladatot adtak – ezen szinte mindenki meg volt lepődve, mivel elég sok összegyűlt így, 4-6 projekt – és az ottani napok annyira intenzívek voltak így is. A hab a tortán az volt, hogy az egyik tanárnő, aki az utolsó online órát tartotta kiadott e-mailben egy feladatot, amire volt még 1 hét határidő. Mindezt szesszió időszakban, mindezt úgy, hogy a program aznap véget ért. A szervezők ezt elfogadták és nem gondolták problémásnak. Az volt az érzésem, sokkal nagyobb hangsúly volt azon, hogyan tudnak feladatok által osztályozni, mint hogy valós és mély tudást adjanak – érthetetlen ez amiatt is, mert az ilyen BIP programokra nem adnak jegyet, csak kreditet. Számomra ez elszomorító, mert én kifejezetten azért mentem, hogy a témában új információkat halljak szakemberektől – nem pedig 6 órán keresztül csoportmunkák felolvasását. Az online részek csak a feladatok bemutatásáról szóltak, semmi érdekes nem történt, és amiatt úgy gondolom egy ilyen extra Erasmus programon, főleg egy ilyen érdekes és fontos tematikában, mint a Cybersecurity, nem szabadna ez erről szóljon. 
Az offline részek Budapesten sokkal jobbak voltak, jó volt a társaság, a programok és emiatt is szerintem sokkal, de sokkal hasznosabb lett volna az online résznek, ha további szakembereket hívnak, és jobban belemegyünk a témába a csoportmunkák bemutatása helyett – építve azokra az alapokra, amiket élőben elmondtak. 
Összegzésül, örülök, hogy részt vehettem a programban, de bízom benne, hogy a jövőben ezek a visszajelzések hozzájárulnak egy jobb BIP Cybersecurity program megalkotásához, mivel ez a téma nagyon időszerű és érdekes. 
